CELEX: 32015D1960
Language: sl
Date: 2015-10-29 00:00:00
Title: Izvedbeni sklep Komisije 2015/1960 z dne 29. oktobra 2015 o vzpostavitvi letnega seznama prednostnih nalog za določitev kodeksov omrežij in smernic za leto 2016 (Besedilo velja za EGP)

30.10.2015   
            
            
               SL
            
            
               Uradni list Evropske unije
            
            
               L 284/187
            
         IZVEDBENI SKLEP KOMISIJE 2015/1960
   z dne 29. oktobra 2015
   o vzpostavitvi letnega seznama prednostnih nalog za določitev kodeksov omrežij in smernic za leto 2016
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 714/2009 Evropskega parlamenta in Sveta z dne 13. julija 2009 o pogojih za dostop do omrežja za čezmejne izmenjave električne energije in razveljavitvi Uredbe (ES) št. 1228/2003 (1) (v nadaljnjem besedilu: uredba o električni energiji) in zlasti člena 6(1) Uredbe,
   ob upoštevanju Uredbe (ES) št. 715/2009 Evropskega parlamenta in Sveta z dne 13. julija 2009 o pogojih za dostop do prenosnih omrežij zemeljskega plina in razveljavitvi Uredbe (ES) št. 1775/2005 (2) (v nadaljnjem besedilu: uredba o plinu) ter zlasti člena 6(1) Uredbe,
   ob upoštevanju naslednjega:
   
               (1)
            
            
               Razvoj in izvajanje kodeksov omrežij ter smernic je pomemben ukrep, ki ga je treba sprejeti za popolno integracijo notranjega trga z energijo. Tretji energetski sveženj (3) je oblikoval institucionalni okvir za razvoj kodeksov omrežij z namenom harmonizacije, kadar je potrebno, tehničnih, operativnih in tržnih pravil za upravljanje elektroenergetskih ter plinskih omrežij. V ta namen Agencija za sodelovanje energetskih regulatorjev (v nadaljnjem besedilu: agencija ACER), združenji evropskih sistemskih operaterjev prenosnih omrežij (v nadaljnjem besedilu: združenji ENTSO) in Evropska komisija tesno sodelujejo z vsemi pomembnimi deležniki.
            
         
               (2)
            
            
               Področja, kjer je možno razviti kodekse omrežij, so v členu 8(6) uredbe o električni energiji in uredbe o plinu. Kljub možnosti za razvoj kodeksov omrežij, se je Komisija odločila za razvoj smernic na področjih iz člena 18(1), (2) in (3) uredbe o električni energiji ter člena 23(1) uredbe o plinu. V skladu s členom 6(1) uredbe o električni energiji in uredbe o plinu bi morala Komisija najprej pripraviti letni seznam prednostnih nalog z navedbo področij, ki jih je treba vključiti v oblikovanje kodeksov omrežij.
            
         
               (3)
            
            
               Harmonizirana pravila v zvezi s plinom o postopkih upravljanja prezasedenosti, dodeljevanju zmogljivosti, izravnave ter interoperabilnosti in izmenjavi podatkov so že bila sprejeta in objavljena v preteklih treh letih. Harmonizirana pravila v zvezi z električno energijo o dodeljevanju zmogljivosti in upravljanju prezasedenosti so že bila sprejeta in objavljena julija 2015.
            
         
               (4)
            
            
               V javnem posvetovanju (4) je večina deležnikov podprla določanje prednostnih nalog že pričetega dela in poudarila pomen ustreznega in dobro usklajenega izvajanja sprejetih kodeksov omrežij in smernic, pri čemer je zagotovljena strukturirana udeležba deležnikov.
            
         
               (5)
            
            
               Upoštevajoč odgovore deležnikov in potrebo po različnih ukrepih za zagotovitev popolne integracije notranjega trga z energijo ter dejstvo, da bo izvajanje kodeksov omrežij in smernic zahtevalo znatna sredstva vseh sodelujočih strani, vključno z Evropsko komisijo, agencijo ACER, združenjema ENTSO in deležniki, na letni seznam prednostnih nalog ni bilo dodanih novih področij. Da bi se omogočila vključitev prihodnjega standarda CEN v zvezi s kakovostjo H-plina v kodeks omrežja o interoperabilnosti in izmenjavi podatkov, je bila njegova sprememba dodana na letni seznam prednostnih nalog za plin za leto 2016. Harmonizirana pravila o zahtevah za priključitev proizvajalcev električne energije na omrežje so bila ponovno dodana na letni seznam prednostnih nalog za električno energijo za leto 2016, saj bo ta kodeks omrežja dokončno sprejet v začetku leta 2016.
            
         SPREJELA NASLEDNJI SKLEP:
   Člen 1
   Ta sklep vzpostavlja letni seznam prednostnih nalog za leto 2016 za razvoj kodeksov omrežij in smernic za električno energijo in plin.
   Člen 2
   Letni seznam prednostnih nalog za leto 2016 za razvoj harmoniziranih pravil za električno energijo je naslednji:
   
               —
            
            
               pravila o priključitvi na omrežje:
               
                           —
                        
                        
                           pravila glede zahtev za priključitev proizvajalcev električne energije na omrežje (faza sprejemanja s strani Komisije se nadaljuje po glasovanju na odboru v letu 2015),
                        
                     
                           —
                        
                        
                           priključitev odjemalcev (faza sprejemanja s strani Komisije se nadaljuje po glasovanju na odboru v letu 2015),
                        
                     
                           —
                        
                        
                           pravila glede priključitve visokonapetostnih sistemov prenosa z enosmernim tokom (faza sprejemanja s strani Komisije se nadaljuje po glasovanju na odboru v letu 2015),
                        
                     
         
               —
            
            
               pravila glede delovanja sistema (faza sprejemanja s strani Komisije se nadaljuje po glasovanju na odboru v letu 2015),
            
         
               —
            
            
               pravila glede dolgoročnega (terminskega) dodeljevanja zmogljivosti (faza sprejemanja s strani Komisije se nadaljuje po glasovanju na odboru v letu 2015),
            
         
               —
            
            
               pravila za izravnavanje, vključno z rezervno električno energijo (dokončanje kodeksa omrežja in začetek faze sprejemanja s strani Komisije),
            
         
               —
            
            
               pravila v zvezi z izrednimi razmerami in ponovni vzpostavitvi (dokončanje kodeksa omrežja in začetek faze sprejemanja s strani Komisije),
            
         
               —
            
            
               pravila glede harmoniziranih tarifnih struktur za prenos (agencija ACER pripravi okvirne smernice, ki so odvisne od rezultatov ocene te agencije in odločitev, sprejetih kot del pobude za zasnovo trga z energijo).
            
         Člen 3
   Letni seznam prednostnih nalog za leto 2016 za razvoj harmoniziranih pravil za plin je naslednji:
   
               —
            
            
               pravila glede harmoniziranih tarifnih struktur za prenos (začetek faze sprejemanja s strani Komisije),
            
         
               —
            
            
               pravila o vseevropskem tržnem pristopu za dodeljevanje nove prenosne zmogljivosti za plin (začetek faze sprejemanja s strani Komisije),
            
         
               —
            
            
               pravila glede prihodnjega standarda CEN v zvezi s kakovostjo H-plina (osnutek predloga spremembe kodeksa omrežja o interoperabilnosti in pravilih o izmenjavi podatkov ter začetek faze sprejemanja s strani Komisije).
            
         Člen 4
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 29. oktobra 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 211, 14.8.2009, str. 15.
   
      (2)  UL L 211, 14.8.2009, str. 36.
   
      (3)  Tretji energetski sveženj je sestavljen iz Direktive 2009/72/ES Evropskega parlamenta in Sveta (UL L 211, 14.8.2009, str. 55), Direktive 2009/73/ES Evropskega parlamenta in Sveta (UL L 211, 14.8.2009, str. 94), Direktive 2003/55/ES Evropskega parlamenta in Sveta (UL L 176, 15.7.2003, str. 57), Uredbe (ES) št. 714/2009, Uredbe (ES) št. 715/2009 in Uredbe (ES) št. 713/2009 Evropskega parlamenta in Sveta (UL L 211, 14.8.2009, str. 1).
   
      (4)  Odgovori so objavljeni na spletni strani http://ec.europa.eu/energy/en/consultations/consultation-establishment-annual-priority-lists-development-network-codes-and.